Paku Alam II

Kanjeng Gusti Pangéran Arya Adipati Paku Alam II (Hanacaraka: ꦑꦚ꧀ꦗꦼꦁꦓꦸꦱ꧀ꦠꦶꦦꦔꦺꦫꦤ꧀​ꦄꦢꦶꦥꦠꦶꦄꦂ​ꦪꦦꦏꦸꦄꦭꦩ꧀꧇꧒꧇) utawi Paku Alam II utawi Radèn Tumenggung Natadiningrat inggih punika putranipun Paku Alam I ingkang lair ing Akat Pon 27 Ruwah Be 1712 Mangsa Kasa Wuku Watugunung Windu Sangara, utawi 25 Juni taun 1786[Djoko Dwiyanto. 2009. Puro Pakualaman Sajarah, Kontribusi, dan Aji Kejuangannya. Yogyakarta: Paradigma Indonesia. ISBN 978-979-17836-0-8. Hal 15.] kanthi nana RM. Subekti. Saking taun 1814 gantos asma dados Pangéran Suryaningrat.[Soedarisman Porwokoesoemo. 1985. Kadipaten Pakualaman. Yogyakarta: Gama Press] Nalika taun 1829 piyambakipun dipunangkat dados Kepala Kadipatèn Pakualaman kanthi sesebutan K.G.P Adipati Suryadiningrat.[Soejono Prawirohadikusumo. 1999. Jumeneng Dalem KGPAA Paku Alam IX. Yogyakarta: Puro Pakualaman] Nalika piyambakipun mangku kalungguhan puniku, yuswanipun sampun 44 taun. Sri Paku Alam II boten namung nglajengaken tradhisinipun Sri Paku Alam I inggih punika nyinaoni babagan kasusastran, nanging piyambakipun ugi nyinaoni babagan kagunan.

 Kulawarga 
R.T. Natadiningrat gadhah garwa padmi inggih punika G.K.R Ayu, putrinipun Hingkang Sinuhun Kanjeng Sultan Hamengkubuwana II. Piyambakipun patutan ingkang cacahipun sekawan inggih nama Muktianawati, Sariningdyah, Resminingdyah lan Widawati. Saking sedayanipun, R.T. Natadiningrat peputra cacah 16. Nalika samanten, putra mbajengipun inggih punika K.P. Haria Suryaputra sampun tilar donya. Putra kaping kalih, inggih punika K.P. Suryaningrat, kaganggu pikiranipun amargi kejeron anggènipun nyinaoni babagan klenik. Putranipun kang kaping tiga namanipun K.P.H Nataningprang ngréncangi Sri Paku Alam II ing babagan papréntahan kaliyan dados balung punggung kulawarga. Nanging nalika taun 1857 piyambakipun tilar donya. Salajengipun putra ingkang ragil inggih punika K.P.H Sasraningrat ingkang nggantosaken Sri Paku Alam II kanthi sesebutan K.G.P Adipati Paku Alam III. Déné saking garwa ampéyan nama Resminingdyah, panjenenganipun peputra RM Saparja kang ing tembé jumeneng Sri Paku Alam V. Sri Paku Alam II séda ing tanggal 23 Juli 1858 nalika yuswanipun 73 taun.

 Ugi pirsani 
 Pratélan Ratu Mataram Enggal
 Kadipatèn Pakualaman ing Yogyakarta.

 Pranala njaba 
 Pakualaman ing basa Inggris

 Cathetan suku 

Kategori:Kadipaten Pakualaman
Kategori:Karajan